ÉLETIGE 1996. JÚNIUS

"Irgalmasságot akarok és nem áldozatot" (Mt 9,13)

	Emlékszel, mikor mondta Jézus ezeket a szavakat? Akkor, amikor egyszer asztalhoz ült, és  néhány vámos és bűnös is letelepedett vele együtt. Észrevették ezt a farizeusok, és így szóltak a tanítványokhoz: "Miért eszik Mesteretek vámosokkal és bűnösökkel?" Jézus, amikor ezt meghallotta, így felelt: 

"Menjetek, és tanuljátok meg, mit jelent: Irgalmasságot akarok és nem áldozatot."

	Jézus itt Ozeás prófétától idéz egy mondatot, ami azt mutatja, hogy tetszik neki a benne foglalt gondolat: ez ugyanis az a norma, amely szerint maga is viselkedik. A szeretet elsőbbségét fejezi ki minden más parancsolat, minden más törvény és szabály előtt.
	Ez a kereszténység. Jézus azért jött, hogy elmondja: Isten mindenekelőtt a szeretetet akarja tőled a többi ember iránt, és Istennek ezt az akaratát hírül adták már az Írások, mint ahogy ezt Ozeás próféta szavai is tanúsítják.
	A szeretet minden keresztény életprogramja, cselekvésének alaptörvénye; ez határozza meg mozgását a világban.
	A szeretetet mindig előnyben kell részesíteni a többi törvénnyel szemben. Sőt, keresztény számára a többiek iránti szeretetnek kell a annak a szilárd alapnak lennie, amely jogossá, megengedetté teszi az összes többi norma megvalósítását.

"Irgalmasságot akarok és nem áldozatot."

	Jézus szeretetet akar, és az irgalmasság ennek egyik kifejeződése. Azt akarja, hogy a keresztény mindenekelőtt azért éljen így, mert Isten ilyen.
	Jézus számára Isten elsősorban irgalmas Atya, aki mindenkit szeret, aki fölkelti napját jókra és gonoszokra, esőt ad igazaknak és bűnösöknek.
	Jézus, mivel mindenkit szeret, nem fél attól, hogy bűnösökkel legyen együtt, és így felfedi számukra, hogy kicsoda Isten.
	Ha tehát Isten ilyen, ha Jézus ilyen, akkor neked is hasonló érzéseket kell táplálnod magadban.

"Irgalmasságot akarok és nem áldozatot."

	"...és nem áldozatot". Ha nincs meg benned a szeretet felebarátod iránt, akkor vallásos cselekedeteid nem tetszenek Jézusnak. Nem érdekli Őt imádságod, misén való részvételed, esetleges adományaid, ha mindez nem fakad olyan szívből, amely békében él mindenkivel, és szeretetben gazdag mindenki iránt.
	Emlékszel a hegyi beszédnek azoknak az annyira kifejező szavaira? "Ha tehát áldozatodat az oltárhoz viszed és ott eszedbe jut, hogy felebarátodnak valami panasza van ellened, hagyd ajándékodat az oltár előtt, és menj, békülj ki előbb felebarátoddal, aztán térj vissza és ajánld föl ajándékodat." (Mt 5,23-24)
	Ezek a szavak azt mondják neked, hogy az Istennek leginkább tetsző vallásos cselekedet a felebaráti szeretet, és erre az alapra kell építened Isten iránti tiszteleted megnyilvánulásait is.
	Ha szeretnéd édesapádat megajándékozni és közben haragban vagy testvéreddel (vagy éppen testvéred haragszik rád), vajon mit mondana neked édesapád? "Előbb béküljetek ki, aztán hozd ide ajándékodat".
	De még többről van szó. A szeretet nem csupán a keresztény élet alapja, hanem a legközvetlenebb út ahhoz, hogy közösségben lehessünk Istennel. Ezt mondják a szentek, az Evangélium korábban élt tanúságtevői, és ezt tapasztalják a hitük szerint élő keresztények: ha segítenek testvéreiken, különösen a szükséget szenvedőkön, növekszik bennük az odaadás, és erősödik Istennel való egységük; észreveszik, hogy kapcsolat van köztük és az Úr között, és ez az, ami egyre nagyobb örömmel tölti el életüket.

"Irgalmasságot akarok és nem áldozatot."

	Hogyan fogod tehát élni ezt az új Igét?
	Ne tégy különbséget azok között az emberek között, akikkel kapcsolatban vagy, ne közösíts ki senkit, hanem mindenkinek nyújtsd azt, amire képes vagy, utánozva az Atyaistent. Simítsd el a kisebb-nagyobb viszályokat, amelyek nem kedvesek Istennek és megkeserítik az életet. "Ne gyugodjék le a nap haragod felett" - ahogyan az Írás mondja, bárkiről legyen is szó.
	Ha így viselkedsz, minden amit teszel, kedves lesz Isten előtt, és megmarad az örökkévalóság számára. Akár dolgozol, akár pihensz, akár játszol, akár tanulsz, akár a gyerekeiddel vagy együtt, akár a feleségeddel vagy a férjeddel sétálsz, akár imádkozol, akár áldozatot hozol vagy éppen eleget teszel keresztény hivatásodból eredő vallási kötelességeidnek, ez mind-mind nyersanyagul szolgál a Mennyek Országa építéséhez.
	A Mennyország olyan ház, amelyet itt építünk föl, és odaát lakunk majd benne. De csak szeretettel építhető föl.

Chiara Lubich